Jumejn ‘il bogħod mill-bidu tal-24 edizzjoni tal-Jazz Festival, il-preparamenti fix-Xatt tal-Belt jinsabu għaddejjin ġmielhom biex fl-iljieli ta’ bejn il-Ħamis u s-Sibt jieħdu sehem uħud mill-aqwa artisti ta’ dan il-ġeneru ta’ mużika. Iż-żona f’Ta’ Liesse, il-Belt, se tkunu mimlija ħajja permezz tal-mużika Jazz fl-iljieli tal-Ħamis, il-Ġimgħa u s-Sibt. Il-Manager tal-Jazz Festival, Anton Miceli qal li l-ġeneru tal-mużika varjata għandha tolqot il-gosti ta’ dawk li jħobbu din il-mużika u spjega li din is-sena saru arranġamenti speċjali għat-traffiku biex ineħħu minn fuq moħħ il-pubbliku l-problema tal-parkeġġ. L-arranġament mal-Awtorità tat-Trasport hu li jkun hemm servizz ta’ park and ride, b’shuttle service mill-park and ride ta’ Blata l-Bajda għaż-żona f’Ta’ Liesse tul il-granet tal-festival. Dan is-servizz se jkun qed jopera mis-7 p.m. sas-1 a.m. kull lejla. Fost l-artisti barranin fil-festival ta’ din is-sena hemm Tom Harrel li se jieħu sehem il-Ħamis, Mehliana, li l-Ġimgħa se joffru spettaklu ta’ muzika eletronika filwaqt li l-attrazzjoni ewlenija fl-aħħar lejla se jkunu Brecker Brother Band.